Mekkaniżmu Superviżorju Uniku Il-Mekkaniżmu Superviżorju Uniku (MSU) jirreferi għas-sistema ta' superviżjoni bankarja fl-Ewropa. Jiġbor fih il-Bank Ċentrali Ewropew (BĊE) u l-awtoritajiet superviżorji nazzjonali tal-pajjiżi parteċipanti. L-għanijiet ewlenin tas-superviżjoni bankarja Ewropea huma li jiżgura li s-sistema bankarja Ewropea tkun sigura u b'saħħitha; isaħħaħ l-integrazzjoni u l-istabbiltà finanzjarja; jiżgura li s-superviżjoni tkun konsistenti. Is-superviżjoni bankarja Ewropea hija wieħed miż-żewġ pilastri tal-unjoni bankarja tal-Unjoni Ewropea (UE), flimkien mal-Mekkaniżmu Uniku ta' Riżoluzzjoni. Unjoni bankarja Għaliex neħtieġu superviżjoni bankarja Ewropea? Il-kriżi finanzjarja reċenti wriet kemm il-problemi fis-settur finanzjarju jistgħu jinfirxu malajr u bil-qawwa, l-aktar f'unjoni monetarja, u kif dawn il-problemi jistgħu jolqtu direttament liċ-ċittadini fl-Ewropa kollha. L-għan tas-superviżjoni bankarja Ewropea huwa li tkompli titkattar il-fiduċja fis-settur bankarju Ewropew u li l-banek jissaħħu. X'inhu sehem il-BĊE? Bħala istituzzjoni indipendenti tal-UE, il-BĊE jissorvelja s-superviżjoni bankarja minn perspettiva Ewropea billi jistabbilixxi metodu komuni għas-superviżjoni ta' kuljum; jieħu azzjonijiet superviżorji u miżuri korrettivi armonizzati; jiżgura l-applikazzjoni konsistenti tar-regolamenti u l-politika superviżorja. Il-BĊE, b'kooperazzjoni mas-superviżuri nazzjonali, huwa responsabbli biex jiżgura li s-superviżjoni bankarja Ewropea tkun effettiva u konsistenti. Fiex tikkonsisti s-superviżjoni bankarja? Il-BĊE għandu l-awtorità li jagħmel rieżamijiet superviżorji, spezzjonijiet fuq il-post u investigazzjonijiet; joħroġ jew jirtira l-liċenzji bankarji; jevalwa l-akkwist u l-bejgħ ta' parteċipazzjonijiet kwalifikanti li jsir mill-banek; jiżgura li jkun hemm konformità mar-regoli prudenzjali tal-UE; jgħolli r-rekwiżiti tal-kapital ("bafers") biex jilqa' għar-riskji finanzjarji. Ċiklu superviżorju Min huwa suġġett għas-superviżjoni? Banek b'superviżjoni diretta Il-BĊE għandu f'idejh is-superviżjoni diretta tal-115 bank sinifikanti tal-pajjiżi parteċipanti. Dawn il-banek għandhom kważi 82% tal-assi bankarji f'dawn il-pajjiżi. Id-deċiżjoni jekk bank jitqiesx sinifikanti jew le tissejjes fuq għadd ta' kriterji. Kriterji li jistabbilixxu s-sinifikanza Is-superviżjoni kontinwa tal-banek sinifikanti ssir mit-Timijiet Superviżorji Konġunti ( Joint Supervisory Teams – JSTs). Kull bank sinifikanti għandu Tim Superviżorju Konġunt għalih magħmul minn persunal tal-BĊE u tas-superviżuri nazzjonali. Timijiet Superviżorji Konġunti Banek b'superviżjoni indiretta Il-banek li ma jitqisux sinifikanti huma magħrufin bħala istituzzjonijiet "inqas sinifikanti". Se jibqgħu taħt is-superviżjoni tas-superviżuri nazzjonali tagħhom, b'kooperazzjoni mill-qrib mal-BĊE. Il-BĊE jista' f'kull ħin jiddeċiedi li jagħmel superviżjoni diretta fuq kwalunkwe wieħed minn dawn il-banek biex jiżgura li l-istandards superviżorji għoljin jiġu applikati b'konsistenza. Liema pajjiżi qegħdin jipparteċipaw? Il-pajjiżi kollha taż-żona tal-euro jipparteċipaw awtomatikament fis-superviżjoni Ewropea. Pajjiżi oħra tal-UE li l-munita tagħhom mhijiex l-euro jistgħu jagħżlu li jipparteċipaw. Biex jagħmlu dan, is-superviżuri nazzjonali tagħhom jidħlu f'"kooperazzjoni mill-qrib" mal-BĊE. Il-Bulgarija u l-Kroazja ssieħbu fis-superviżjoni bankarja Ewropea permezz ta' koperazzjoni mill-qrib f'Ottubru 2020. Deċiżjoni tal-BĊE li tirregola l-proċeduri għal kooperazzjoni mill-qrib Kooperazzjoni ma' pajjiżi mhux parteċipanti Għal dawk il-pajjiżi tal-UE li mhumiex jipparteċipaw fis-superviżjoni bankarja Ewropea, il-BĊE u s-superviżuri nazzjonali rilevanti jistgħu jistabbilixxu memorandum ta' qbil li fih jgħidu kif se jikkooperaw fuq kwistjonijiet superviżorji.